text: Sis periodistes polonesos coneixen l'oferta natural, cultural i gastronòmica de Menorca
  Data : 16/09/2016
  Aquests dies es troben a Menorca sis periodistes influents de Polònia per conèixer la destinació des de diferents vessants. Aquesta acció, dissenyada per la Fundació foment del Turisme de Menorca en col·laboració amb l'Oficina Espanyola de Turisme de Varsòvia, forma part de l'estratègia seguida per la fundació per posicionar millor la marca Menorca en els mercats centreeuropeus, diversificar els fluixos turístics i arribar al client final.
  El programa ha estat dissenyat per promocionar l'oferta natural, cultural i gastronòmica de Menorca. Per això, entre d'altres activitats i experiències, els periodistes recorreran els centres històrics de Maó i Ciutadella, faran excursions marítimes pel port de Maó i la costa sud de Ciutadella, visitaran el poblat de Trepucó i la Naveta des Tudons, coneixeran els processos de producció del formatge, el vi i la ginebra de Menorca i degustaran la cuina menorquina.